Rehoboth se inwoners (steeds) moedeloos - Local News - Windhoek Express
Monday, June 01st, 2020 04:59:53
Rehoboth se inwoners (steeds) moedeloos
Gemors lê oral gestort. Foto's: Facebook
'n Vrek koei is steeds ook nie verwyder nie.
Yolanda Nel Foto's van vullis wat oral gestort is en 'n vrek koei wat op Rehoboth geneem is, doen tans die rondtes op sosiale media – 'n situasie wat inwoners keelvol laat.
"Water is 'n basiese menslike behoefte en bly 'n prioriteit," het een inwoner geskryf. Hy voeg by dat hulle nie die vorige dorpsraad terugsoek nie, maar: "Die Rehoboth dorpsraad is alweer op pad Swakopmund toe vir opleiding. Hoeveel opleiding het hulle al daar ontvang? Het iets al verander met die opleiding en geld wat spandeer is?" het hy vuur gespoeg. "Julle mors tyd."
Volgens die inwoner lyk die dorp só vieslik na 'n "skoonmaaksessie".
"Alle onbevoegdes gee pad, ons kan dit self doen," het hy afgesluit.
Kommentaar daarop was dat inwoners te lank al praat en drasties moet aksie neem. Daarop is geantwoord dat daar reeds gekyk is of inwoners nie saam met die RTC kan werk nie, "maar hulle dryf net hulle eie politieke agendas", aldus sommige kommentaar.
"Die gemors sal nie stop nie. Politieke partye het die keuse. Vervang die huidige lede met nuwe persone op julle lyste. Dit is mos die korrekte prosedure," het nog een geskryf.
Nog 'n inwoner het geskryf hy is woedend oor die feit dat die "klomp onbevoegde en omstrede raad" terug is op kantoor. "As ons wag vir volgende jaar, dan is al ons grond aan die gierige grondbaronne onder die tafel vir 'n appel en ei verkwansel. Teen volgende jaar het hulle alles vernietig."
Die oplossing vir baie inwoners is om self werk daarvan te maak. Vrae aan die dorpsraad is nog nie beantwoord nie.